Diari Oficial de la Generalitat Valenciana


Sumari del DOGV 4159, del 02-01-2002 (2001/12923)

ORDRE de 13 de desembre de 2001, de la Conselleria de Benestar Social, per la qual es regulen i convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4159

Data del DOGV
:   02-01-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12396


Data del document
:   13-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * suport econòmic
    * mitjans per a discapacitats

ORDRE de 13 de desembre de 2001, de la Conselleria de Benestar Social, per la qual es regulen i convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2002. [2001/12695]
  
La preocupació del Govern Valencià per la qualitat de vida dels seus ciutadans/es i la voluntat decidida d'arbitrar els mitjans necessaris perquè el benestar siga un bé comú a tots, aconsella potenciar l'accessibilitat als espais físics, que permeten la seua utilització i gaudi per part dels habitants de les ciutats, amb independència de les seues possibles limitacions en la mobilitat i en la comunicació.
  
Per això és necessari que tot allò que és nou que es construïsca integre el paràmetre de l'accessibilitat com a factor a tenir en compte en el disseny i l'execució. Així mateix, progressivament, cal anar eliminant les barreres existents en l'edificació, l'urbanisme, el transport i la comunicació. Això últim motiva aquesta ordre que, a través d'ajudes econòmiques, afavoreix la desaparició de les barreres i potència la consecució de l'accessibilitat a la Comunitat Valenciana.
  
En virtut de les facultats atribuïdes pel Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del text refós de la Llei d'Hisenda Pública de la Generalitat Valenciana.
  
ORDENE
  
Títol I
  
Ajudes i subvencions
  
Article 1. Objecte
  
Aquesta ordre té com a finalitat la convocatòria d'ajudes que potencien l'accessibilitat en els seus diferents àmbits, finançant les despeses derivades de l'eliminació de barreres arquitectòniques, urbanístiques i de la comunicació que faciliten l'accessibilitat als espais i als edificis de pública concurrència a totes les persones, així com l'elaboració de plans especials d'actuació per a l'accessibilitat en els municipis i l'adaptació de les platges que permeten el seu ús i gaudi per part de tots/es els/es ciutadans/es.
  
Article 2. Àmbit
  
La potenciació de l'accessibilitat inclou diferents àmbits:
  
2.1. L'eliminació de barreres fa referència als aspectes següents:
  
1) Urbanístic: vies, espais, jardins i elements d'ús públic. Les condicions d'accessibilitat urbanístiques a les quals s'han de sotmetre estan regulades en l'article 3 del Decret 193/1988, del Govern Valencià, pel qual s'aproven les Normes per a l'Accessibilitat i Eliminació de Barreres Arquitectòniques, i els paràmetres que permeten el seu compliment es detallen en l'annex I d'aquest Decret.
  
2) Arquitectònic: edificis de titularitat pública o privada destinats a una activitat de pública concurrència. Les condicions d'accessibilitat arquitectònica que han de concórrer en aquests edificis estan recollides en l'article 4 del Decret 193/1988, del Govern Valencià, pel qual s'aproven les Normes per a l'Accessibilitat i l'Eliminació de Barreres Arquitectòniques que, en l'annex II, reflexa els paràmetres pels quals es regeix el seu compliment.
  
3) De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits primer i segon.
  
L'adaptació dels espais i dels edificis pot dur-se a terme a través d'obres que reformen l'existent o per mitjà d'equipaments que, millorant les infraestructures, faciliten el seu ús.
  
2.2. Els plans especials d'actuació per a l'accessibilitat en els municipis es refereixen a l'elaboració d'estudis que posen de manifest les necessitats d'actuacions encaminades a l'eliminació de barreres en el viari urbà i en edificis públics, tot aportant solucions.
  
2.3. Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany (cadires adequades).
  
Article 3. Sol·licitants
  
Podran beneficiar-se d'aquestes ajudes, les persones jurídiques i les persones jurídiques de caràcter públic o privat, amb finalitat o sense de lucre, que desitgen portar a terme eliminació de barreres en els aspectes reflectits en l'article anterior.
  
Les ajudes per a elaboració de plans d'actuació i d'adaptació de les platges van dirigides exclusivament a corporacions locals.
  
En cas de sol·licitar les ajudes de reforma es requereix que l'Oficina Tècnica de la Conselleria de Benestar Social haja supervisat de conformitat el projecte tècnic amb data anterior a la publicació d'aquesta ordre, o que estiga en fase de ser supervisat amb la documentació completa amb anterioritat a aquesta data, sense que es trobe paralitzat l'expedient per causa imputable a la persona interessada.
  
Article 4. Obligacions dels beneficiaris
  
1) Atendre els requeriments de l'òrgan competent en matèria d'accessibilitat en satisfacció de la demanda de serveis, tot respectant sempre les característiques de l'entitat i l'adequada qualitat d'aquests.
  
2) Començar les obres en el termini màxim de tres mesos comptadors a partir de la notificació de la concessió de l'ajuda, i dins d'aquest termini presentar:
  
a) Contracte d'adjudicació d'obres.
  
b) Programa d'actuació que garantisca l'execució de les obres en l'exercici per al qual es concedeix la subvenció. Aquest programa d'actuació haurà de contenir indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cadascun dels exercicis per als quals es concedeix la subvenció, tenint en compte el termini màxim de justificació assenyalat en aquesta ordre.
  
3) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució. Aquesta aportació haurà d'acreditar-se en el termini dels 30 dies següents a la notificació de la resolució, per mitjà de certificat de l'acord adoptat per l'òrgan competent de l'entitat pública o privada cofinançadora, tot comprometent per a l'exercici vigent el crèdit necessari. En cas de despesa plurianual, l'entitat titular haurà d'aportar l'aprovació d'aquesta despesa i la seua qualificació com a despesa obligatòria.
  
4) Mantenir l'adaptació realitzada en adequades condicions per un període mínim de 15 anys.
  
5) Realitzar les obres d'adaptació d'acord amb allò estipulat en el Decret 193/1988, de 12 de desembre, del govern de la Generalitat Valenciana.
  
6) Sotmetre's a les actuacions de control financer que corresponen a la Intervenció General o altres òrgans o institucions de la Generalitat Valenciana en relació amb la subvenció.
  
7) Acreditar, abans del cobrament, que es troben al corrent de les seues obligacions tributàries i davant de la Seguretat Social en la forma prevista per l'Ordre de 30 de maig de 1996 de la Conselleria d'Economia i Hisenda, sobre justificació del Compliment d'Obligacions Tributàries i davant de la Seguretat Social pels Beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275 de 21 de juny de 1996). Aquesta acreditació estarà referida al moment de la concessió de la subvenció.
  
Article 5. Criteris d'adjudicació i de quantificació de les ajudes
  
L'adjudicació de les ajudes, així com la seua quantificació concreta s'ajustarà als criteris següents:
  
1. Tindran preferència en l'adjudicació, els sol·licitants que, fins al dia de finalització del termini de presentació d'instàncies, hagueren aportat la documentació completa i correcta a la qual es refereix l'article 8.
  
2. Examinades totes les instàncies presentades i determinats els sol·licitants en què concórrega la circumstància esmentada en el paràgraf anterior, es procedirà, entre ells, a l'adjudicació i quantificació de les ajudes d'acord amb les prioritats següents:
  
a) D'entre les entitats públiques tindran preferència les que disposen d'un pla especial d'actuació per a l'accessibilitat. Així mateix, aquelles entitats que justifiquen que durant l'exercici 2001 han destinat una partida pressupostària a aquesta finalitat.
  
b) Quant a les característiques de l'edifici objecte d'adaptació, es prioritzen els locals amb majors possibilitats d'utilització i major rendibilitat social.
  
3. Respecte a cadascun dels criteris assenyalats en l'apartat anterior, s'atendran en primer lloc les sol·licituds en què siga major el percentatge de finançament del sol·licitant en relació amb el cost total de l'equipament o reforma per al qual es demana ajuda, proporció que servirà per a determinar en la respectiva resolució de concessió, les quanties percentualment expressades que corresponguen finançar a la Conselleria de Benestar Social i a l'entitat sol·licitant.
  
En els casos de sol·licituds de reforma, s'atendran els projectes l'obra dels quals s'haja adjudicat.
  
4. Els costos de les obres i de les instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en aquesta matèria. Respecte dels materials i de les instal·lacions per als quals se sol·licita subvenció respondran a qualitats mitjanes segons mercat.
  
5. Si aplicats els paràmetres assenyalats en els apartats anteriors i atorgades les ajudes corresponents, encara existira dotació econòmica, podran atendre's aquelles sol·licituds que tot havent sigut presentades en termini amb algun defecte en aquestes o en la documentació aportada, no obstant això amb posterioritat al termini de presentació de les instàncies hagueren esmenat els defectes i acompanyat la documentació correcta i completa, sempre que aquesta actuació de l'interessat tinga lloc dins del termini concedit per l'administració en el seu requeriment.
  
Article 6. Formalització
  
Les ajudes podran revestir la forma de subvenció o de conveni. En cas que aquestes tinguen caràcter plurianual, quedaran condicionades a l'existència de crèdit adequat i suficient en els exercicis futurs.
  
En cas que les esmentades ajudes revisten la forma de conveni que supose la terminació convencional del procediment, valdrà allò disposat en l'article 54.bis del text refós de la Llei d'Hisenda Pública de la Generalitat Valenciana.
  
Article 7. Exclusions i denegacions
  
Queden expressament exclosos d'aquesta convocatòria:
  
1. Edificis i espais de titularitat pública dependents de l'administracions central i autonòmica.
  
2. Edificis corresponents a centres que han de regir-se pel Decret 40/1990, de 26 de febrer, del govern de la Generalitat Valenciana, (o, si és procedent en la norma que regule aquests aspectes), sobre registre, autorització i acreditació dels Serveis Socials a la Comunitat Valenciana.
  
3. Actuacions realitzades amb anterioritat a la publicació d'aquesta ordre.
  
4. Edificis i espais urbanístics que van iniciar la seua construcció amb posterioritat al 2 d'abril de 1989, data en què, es considera que va entrar en vigor el Decret 193/1988.
  
5. Conceptes que per la seua naturalesa puguen ser objecte d'atenció d'altres organismes públics.
  
6. Conceptes no regulats en aquesta ordre, per la qual cosa queden excloses les partides que signifiquen millores i ampliació de l'existent que no estiguen estretament vinculades a l'accessibilitat.
  
7. Projectes parcials de reforma que no garantisquen l'accessibilitat a tot l'edifici, fins i tot en les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat. Així mateix, queden excloses les adaptacions en jardins o vies públiques que no garantisquen una continuïtat en l'itinerari o no garantisquen que l'adequació projectada siga la més convenient.
  
8. Centres escolars en què s'impartisca ensenyament reglat.
  
Títol II
  
Procediment
  
Capítol I
  
Iniciació del procediment
  
Article 8. Instància i documentació
  
La sol·licitud, d'acord amb l'annex I, firmada per l'interessat o pel representant de l'entitat, anirà acompanyada de la documentació següent:
  
8.1. Eliminació de barreres
  
8.1.1. En el cas de corporacions locals:
  
1. Acord de la corporació local o òrgan competent pel qual s'aprova:
  
a) El projecte per a portar a terme les reformes objecte de subvenció i/o l'adquisició de l'equipament.
  
b) Sol·licitar ajuda a la Conselleria de Benestar Social per a aquesta finalitat.
  
2. Declaració jurada o certificat del representant de l'entitat en què conste:
  
a) Que les obres d'adaptació no estan realitzades a data de la publicació d'aquestat Ordre i/o que l'equipament no ha sigut adquirit.
  
b) Certificat que les obres de l'edifici/urbanització van finalitzar en data anterior al 2 d'abril de 1989.
  
3. Nota simple acreditativa del registre de la Propietat de domini i la resta de drets reals sobre l'immoble objecte de l'ajuda.
  
8.1.2. En cas de Persona Jurídica, a més del que sol·licita els punts 1, 2 i 3 de l'apartat anterior, hauran d'aportar:
  
1. Llicència d'activitat, si és necessària.
  
2. Justificant de ser el propietari de l'edifici o, si no n'hi ha, autorització escrita del propietari o de l'òrgan de govern, si és procedent, en què conste l'autorització o acord per a realitzar les obres d'adaptació i del compromís de compliment de les obligacions assenyalades en aquesta ordre.
  
8.1.3. En el cas de reformes, tant per a corporacions locals, com a Persona Jurídica:
  
1. Programa d'actuació, del desenvolupament de les obres, la duració prevista, amb descripció de terminis mensuals i el desglossament pressupostari d'acord amb aquests.
  
2. En el cas que les obres ja estiguen adjudicades/iniciades:
  
- contracte d'obres
  
- Programa d'actuació, conseqüència de l'adjudicació d'obres, amb indicació expressa de les dates previstes d'inici i de finalització de les obres i del grau d'execució i imports a què ascendirà l'execució de l'obra en cadascun dels exercicis per als quals es demana la subvenció.
  
8.1.4. En el cas d'adquisició d'equipament, tant per a corporacions locals, com a Persona Jurídica, pressupost detallat de l'equipament objecte de sol·licitud, amb memòria justificativa de la necessitat.
  
8.2. Plans especials d'actuació
  
1. Acord de la corporació local pel qual s'aprova sol·licitar ajuda a la Conselleria de Benestar Social per a aquesta finalitat.
  
2. Certificat del representant de l'entitat en què conste que el pla especial d'actuació per a l'accessibilitat en el municipi no està realitzat a data de la publicació d'aquesta ordre.
  
3. Pressupost del cost de l'elaboració del pla.
  
8.3. Adaptació de platges
  
1. Acord de la corporació local pel qual s'aprova:
  
a) El projecte per a portar a terme les actuacions sobre la platja i/o l'adquisició de l'equipament.
  
b) Sol·licitar ajuda a la Conselleria de Benestar Social per a aquesta finalitat.
  
2. Certificat del representant de l'entitat en què conste que les obres no estan realitzades a data de la publicació d'aquest Ordre i/o que l'equipament no ha sigut adquirit.
  
3. Projecte bàsic i d'execució que inclou com a mínim la documetació següent :
  
4. Compromís per part de la corporació local de disposar d'un equip humà format per a realitzar els treballs d'assistència i manteniment de la platja accessible, que ha d'estar en funcionament durant el període estival.
  
Article 9. Lloc de presentació
  
Les sol·licituds d'ajuda es presentaran, juntament amb la documentació requerida, en la Direcció General d'Integració Social de Discapacitats, carrer Colom, 80, de València, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 10. Terminis de presentació
  
El termini de presentació de les sol·licituds serà de 45 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 11. Instrucció
  
Una vegada rebudes les sol·licituds, es procedirà a la seua verificació i en el cas que no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'entitat interessada perquè, en el termini de 10 dies, esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'art. 42, d'acord amb allò disposat en l'art. 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
L'òrgan competent per a la resolució de l'expedient, a la vista de la documentació que hi ha en cadascun d'aquests i de les obligacions que s'adquirixen per la concessió de l'ajuda, podrà demanar els informes d'organismes i entitats que estimen oportuns i efectuar les comprovacions que considere convenient sobre l'exactitud de tot això.
  
Article 12. Resolució
  
1. Es delega en el director general d'Integració Social de Discapacitats les resolucions de les peticions formulades a l'empara d'aquesta ordre.
  
2. La resolució de concessió determinarà l'import global de l'obra projectada i el finançament parcial que corresponga tant a la Conselleria de Benestar Social, com a l'entitat subvencionada, expressada percentualment. També es faran constar les quanties que corresponguen a aquests percentatges.
  
L'import de les subvencions concedides no podrà, en cap cas, aïlladament o en concurrència amb subvencions o ajudes d'altres ens públics o privats nacionals o internacionals, superar el cost real de l'activitat per a la qual es concedeix l'ajuda.
  
3. El termini màxim per a tramitar, resoldre i notificar les sol·licituds serà de 3 mesos a comptar des de la data de publicació de la Resolució que determine els crèdits i les línies pressupostàries destinats al seu finançament.
  
Si no recau resolució expressa en termini, haurà d'entendre's desestimada la sol·licitud formulada per l'interessat a l'efecte previst per l'art. 43.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99. Sense perjuí de l'anterior, aquest sentit desestimatori del silenci administratiu no vincularà a l'administració quan es dicte resolució expressa, posterior al venciment del termini, segons el que preveu els arts. 42.1 i 43.4 de la Llei anteriorment esmentada.
  
No obstant això, si es desestimaren totalment o parcialment sol·licituds per manca de consignació pressupostària, i amb posterioritat a la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a aquest increment.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost de l'activitat que ha de desenvolupar l'entitat beneficiària.
  
5. La concessió d'una subvenció a l'empara d'aquesta ordre no implica cap obligació per a la Conselleria de Benestar Social d'adjudicar subvencions en les convocatòries corresponents als exercicis econòmics següents.
  
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
7. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
  
8. La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Recursos
  
1. La resolució que es dicte a l'empara d'aquesta convocatòria esgota la via administrativa i contra ella podrà interposar-se recurs potestatiu de reposició en el termini d'un mes a comptar des de l'endemà de la seua notificació.
  
2. Davant de la desestimació per silenci administratiu podrà interposar-se davant de l'acte presumpte idèntic recurs en el termini de tres mesos comptador des que haguera finalitzat el termini per a dictar i notificar la resolució expressa que s'indica en l'article 12 d'aquesta ordre.
  
3. Tot això sense perjuí que en aquests dos supòsits, l'interessat puga interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora d'aquesta jurisdicció, o qualsevol altre recurs que considere convenient.
  
4. En el cas que l'entitat sol·licitant és una entitat local, valdrà allò que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i justificació de les subvencions
  
Article 14. Del pagament i justificació
  
El pagament i justificació d'aquestes ajudes es realitzarà d'acord amb allò que estipulen els articles següents.
  
Article 15. Ajudes per a equipament i plans especials d'actuació
  
Els pagaments s'efectuaran contra presentació de factures reglamentàries segons la normativa vigent (Reial Decret 2.402/1985, de 18 de desembre, pel qual es regula el deure d'expedició i el lliurament de factures per empresaris i professionals BOE núm. 312 de 30/12/85), juntament amb les còpies d'aquestes. Aquestes còpies seran compulsades pel departament corresponent i quedarà la factura original a poder del beneficiari. Les corporacions locals podran substituir l'esmentada documentació per certificat expedit per l'interventor local en què consten les quantitats aplicades a la finalitat de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació d'»obligacions reconegudes» i així haurà de fer-se constar en el certificat.
  
Quan l'ajuda vaja destinada a l'elaboració del pla d'actuació es presentarà a més una còpia del treball realitzat que recollirà els aspectes assenyalats en l'article 2.
  
S'estableix el 30 de setembre del 2002 de cada exercici econòmic en curs com a data límit de presentació de justificants per a aquestes ajudes.
  
Article 16. Ajudes per a reforma
  
1. Els pagaments s'efectuaran contra certificat d'obra expedida per tècnic competent d'acord amb les condicions de finançament establit i de conformitat amb el projecte presentat. Aquests certificats es realitzaran d'acord amb el model oficial, i seran aprovades per òrgan competent per a la contractació de les obres subvencionades, i es presentaran en triple versió
  
2. El pagament d'aquestes ajudes exigeix el compliment de les obligacions assenyalades en l'article 4 i, específicament, les contingudes en els punts 2 i 3: contracte d'adjudicació d'obres, programa d'actuació i certificat d'assumir el cost. No es procedirà al pagament de l'ajuda si aquests tres requisits no s'han complit en el termini i la forma escaient.
  
3.La Conselleria de Benestar Social només pagarà l'import que corresponga al percentatge de confinançament recollit en la resolució de concessió sobre les obres efectivament realitzades, de manera que si augmenta l'import global de l'obra, no s'incrementarà el percentatge que corresponga pagar a la Conselleria, i si per contra, aquell disminueix, disminuirà en aquesta proporció l'aportació de la Conselleria.
  
4. En tot cas, la Conselleria de Benestar Social pagarà per cada certificació, exclusivament, la quantia corresponent al percentatge de finançament establit en la resolució de concessió.
  
5. El termini de justificació d'aquestes ajudes finalitzarà el 15 de novembre de cada exercici econòmic en curs, de manera que la Conselleria de Benestar Social no finançarà les obres realitzades entre aquestes dates i el 31 de desembre de l'exercici corresponent.
  
L'incompliment d'aquest requisit podrà donar lloc al desistiment sense efectes o a la minoració de l'ajuda corresponent a l'exercici en què aquest es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
  
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera pagat un import superior al percentatge de participació de l'administració, també correspondrà el reintegrament de l'excés obtingut.
  
Excepcionalment, la Direcció General d'Integració Social de Discapacitats, podrà admetre per a aquests dos tipus d'ajudes documentació presentada és del termini establit en la aquesta convocatòria, acreditativa de la correcta realització de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.
  
Article 17. Desistiment sense efectes, minoració i reintegrament
  
Quant a les facultats de minoració o desistiment sense efecte de les corresponents subvencions, valdrà allò que disposa la corresponent Resolució per la qual es deleguen les competències en matèria de contractació administrativa i gestió econòmica pressupostària.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una Ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar serà de tres mesos des del moment en què va ser incoat l'expedient de revocació o de minoració.
  
Les quantitats que es reintegren tindran consideració d'ingrés de dret públic a l'efecte del procediment aplicable a la seua cobrança.
  
Article 18
  
Les regles contingudes en aquesta ordre seran d'aplicació sempre que la corresponent Llei de Pressupostos o les seues normes de desplegament no establisquen condicions distintes.
  
Disposicions addicionals
  
Primera
  
Els aspectes regulats en aquesta ordre s'aplicaran sense perjuí de totes les normes que regeix el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
Segona
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris a persones jurídiques de naturalesa pública o privada podran articular-se per mitjà de document administratiu subscrit per ambdós parts on consten els drets i les obligacions d'aquestes i l'objecte de la subvenció, amb detall de les actuacions que s'han subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Tercera
  
Les ajudes objecte d'aquesta convocatòria queden condicionades a l'existència de crèdit adequat i suficient en els pressupostos de la Generalitat Valenciana per a l'exercici 2002.
  
A l'efecte, es publicarà Resolució del conseller de Benestar Social en el Diari Oficial de la Generalitat Valenciana per mitjà de la qual es farà pública la línia pressupostària que sufragarà aquestes ajudes, així com el seu import.
  
Disposicions finals
  
Primera
  
Contra les bases d'aquesta convocatòria, es podrà interposar recurs de reposició davant de l ?òrgan que l'ha dictat, en el termini d'1 mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
Segona
  
En els locals objecte de reforma haurà d'exposar-se en lloc visible placa identificadora que especifique que l'adaptació ha sigut subvencionada per la Generalitat Valenciana, sempre que l'ajuda siga superior al 50% del cost.
  
Tercera
  
S'autoritza el secretari general de la Conselleria de Benestar Social i el director general d'Integració Social de Discapacitats a dictar totes les instruccions que siguen necessàries en el desplegament d'aquesta ordre.
  
Quarta
  
Aquesta ordre entra en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no es publique en el Diari Oficial de la Generalitat Valenciana la resolució esmentada en la disposició addicional tercera.
  
València, 13 de desembre de 2001
  
El conseller de Benestar Social
  
RAFAEL BLASCO CASTANY